《次韵雪用白战体》
明代·陈谟

晨霜暮霰作威严，解送瑞花拂帽檐。漠漠汀沙成海水，娟娟蒲席是冰帘。

寒深顿觉龙鳞小，烟重兼迷马耳尖。明日台城春色动，为谁寂寞为谁淹。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。